recursal/SuperWikiNEXT-32B huggingface dataset:
**איסור כתובת קעקע** הוא מצוות לא תעשה מתוך תרי"ג מצוות לפיו אסור לשרטט כתובת קעקע בגופו של יהודי. האיסור חל על כתובת קעקע בכל מקום בגוף, בין מקום שרגיל להיות גלוי ובין מקום שרגיל להיות מכוסה. העונש על קעקוע הוא מלקות.

לעומת זאת, מותר לבצע קעקוע לצורכי איפור, הנשאר על העור למשך כשנה-שנתיים ודוהה לגמרי עם חלוף הזמן.

מקור האיסור
-----------

מקור המצווה בספר ויקרא, פרק י"ט, פסוק כ"ח: "וְשֶׂרֶט לָנֶפֶשׁ לֹא תִתְּנוּ בִּבְשַׂרְכֶם וּכְתֹבֶת קַעֲקַע לֹא תִתְּנוּ בָּכֶם אני ה'".

טעם האיסור
----------

כך כותב הרמב"ם בהלכות עבודה זרה:

> 
> כתובת קעקע האמורה בתורה, הוא שישרוט על בשרו וימלא מקום השריטה כוחל או דיו או שאר צבעונין הרושמין; וזה היה מנהג הגויים שרושמין עצמן לעבודה זרה שלהן, כלומר שהוא עבד מכור לה ומורשם לעבודתה. ומעת שירשום באחד מדברים הרושמים אחר שישרוט, באי זה מקום מן הגוף, בין איש בין אישה - לוקה.
> 
> 
> 
> — משנה תורה לרמב"ם, ספר המדע, הלכות עבודה זרה וחוקות הגויים, פרק י"ב, הלכה י"א
> 

פרשן המקרא חזקוני כותב את הטעם שלא ראוי ליהודי לשים בגופו אות אחר מלבד האות של המילה. טעם אחר שניתן (למשל בספר החינוך) לאיסור הוא הצורך להבדל ממנהגי עבודה זרה.

גדרי האיסור
-----------

גדר האיסור הוא בשעת עשיית הקעקוע ולא בכל רגע שהקעקוע על גופו של האדם, לכך אדם החוזר בתשובה אינו מחויב להסיר את כתובת הקעקע, יתרה מכך כאשר הסרת הקעקוע גורמת לחבלה בגופו דנים הפוסקים אם הדבר מות, אך למרות זאת חוזרים רבים בתשובה פונים להסירו במקומות, בדרכים ובאמצעים שונים.

קישורים חיצוניים
----------------

* הערך "כתובת קעקע", במיקרופדיה תלמודית, באתר ויקישיבה

הערות שוליים
------------

1. ↑  הרב אליאב ויזל, מותר לעשות קעקוע זמני?, באתר ynet, 24 ביולי 2011
2. ↑  פרשנות מחודשת לפסוק "ושמו את שמי על בני ישראל ואני אברכם" (במדבר ו,כז) וכן דיון על כתובות קעקע בין בני ישראל בעת העתיקה ניתן למצוא במאמרו של מאיר בר-אילן, 'ושמו את שמי על בני ישראל (במדבר ו,כז)', (HUCA 60 1989), חלק עברי
3. ↑  שו"ת להורות נתן, **חלק ח' סימן עב'**

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012366061905171

 |
**נייט ביורקגרן** (באנגלית: **Nate Bjorkgren**; נולד ב-20 ביוני 1975) הוא מאמן כדורסל אמריקאי.

קריירת מכללות
-------------

ביורקגרן נולד וגדל בעיר סטורם לייק שבאיווה, ובשנת 1994 החל ללמוד באוניברסיטת דקוטה הדרומית. בתקופתו בקבוצת הכדורסל של האוניברסיטה הכיר את ניק נרס, ששימש אז כעוזר מאמן בקבוצה. בין השנים 1996–1998 למד באוניברסיטת בואנה ויסטה אשר בעיר ילדותו.

קריירת אימון
------------

### השנים הראשונות

בשנת 2002 עבר ביורקגרן להתגורר בפיניקס, אריזונה, ושנתיים לאחר מכן החל לאמן בליגת התיכונים המקומית.

בשנת 2007 מונה לעוזרו של ניק נרס, מאמן קבוצת איווה אנרג'י מליגת הפיתוח של ה-NBA, לקראת עונת הבכורה של המועדון. בעונת 2010/2011 השיגה הקבוצה את המאזן הטוב ביותר בליגה, 37–13, וזכתה באליפות הראשונה בתולדותיה.

בקיץ 2011, לאחר 4 עונות כעוזר מאמן באיווה, מונה למאמן הראשי של קבוצת דקוטה ויזארדס. בעונת 2012/2013, בה שינתה את שמה ל"סנטה קרוז ווריורס", העפילה הקבוצה לגמר ליגת הפיתוח, אולם הפסידה בתוצאה 0–2 מול ריו גרנדה ואלי ויפרס, אותה אימן ניק נרס. בעונת 2013/2014 אימן את קבוצת איווה אנרג'י, ושנה לאחר מכן עבר לאמן את בייקרספילד ג'אם; בשתי העונות הודחו קבוצותיו בסיבוב הפלייאוף הראשון.

בכל 4 עונותיו כמאמן ראשי בליגת הפיתוח רשמו קבוצותיו מאזן ניצחונות גבוה יותר מאשר בעונה הקודמת, כאשר ב-3 מהעונות השיפור היה של 10 ניצחונות או יותר.

### ליגת ה-NBA

ביולי 2015 מונה ביורקגרן לעוזר מאמן בקבוצת פיניקס סאנס מליגת ה-NBA. בשתי עונותיו עם הקבוצה רשמו הסאנס מאזן כולל של 47 ניצחונות ו-117 הפסדים (28.7%), תחת המאמנים הראשיים ג'ף הורנסק וארל ווטסון.

לקראת עונת 2017/2018 הצטרף לטורונטו ראפטורס בתור סקאוט, ובקיץ 2018 עבר לצוות האימון של הקבוצה, אותה אימן חברו ניק נרס. בעונת 2018/2019 זכה עם הראפטורס באליפות ה-NBA הראשונה בתולדותיה, לאחר שגברה על גולדן סטייט ווריורס בסדרת הגמר.

באוקטובר 2020 מונה ביורקגרן למאמן הראשי של קבוצת אינדיאנה פייסרס, במקומו של נייט מקמילן. לאחר עונה אחת בלבד פוטר מהתפקיד, והוחלף על ידי ריק קרלייל.

קישורים חיצוניים
----------------

ויקישיתוף מדיה וקבצים בנושא **נייט ביורקגרן** בוויקישיתוף

הערות שוליים
------------

1. 1 2 3  ביורקגרן מונה למאמן הראשי של הפייסרס, באתר הקבוצה, 20 באוקטובר 2020
2. ↑  ביורקגרן מונה למאמן הראשי של דקוטה ויזארדס, באתר oursportscentral.com,‏ 3 באוגוסט 2011
3. 1 2  פיניקס מציגה את צוות האימון שלה, באתר foxsports.com,‏ 30 ביולי 2015
**מצדה** (נמכר בארצות הברית בשם MASADA) הוא אקדח שהוצג והועבר לייצור בשנת 2017 על ידי חברת תעשיות נשק לישראל. המצדה הוא אקדח חצי אוטומטי, ירי נוקר ובעל מפחית רתע. האקדח מיועד לצרכים של כוחות הביטחון, צבא ומשטרה, ולצורכי הגנה עצמית אזרחית. האקדח מגיע בארבעה צבעים (אפור, ירוק, שחור וחום).

נתונים טכניים
-------------

המצדה נחשב כנשק מתחרה לנשק הגלוק האוסטרי – בו משתמשים כוחות הביטחון בישראל. הנשק מגיע בקליבר 9 מ"מ (9X19) והוא עם גוף פולימרי ומנגנון ירי סטרייקר (ירי נוקר), והוא פותח על מנת לספק פתרון לשדה הקרב המודרני. הוא מתאפיין בציר קנה נמוך לתחושת רתע מופחת. מנגנוני האקדח מתאימים ליורה ימני או יורה שמאלי. מחסניות הנשק מכילות 17 כדורים. גוף האקדח מיוצר מפולימר מחוזק בסיבי פיברגלס. למצדה בית מנגנון הדק מודולרי מפלדה הניתן להסרה. כוח סחיטת ההדק של הוא 2.5–3.0 ק"ג.

למצדה גרסה נוספת שנקראת MASADA S (מצדה סלים – Slim) שהוא אקדח מיקרו קומפקט עם קיבולת כדורים גבוהה (של 13), בו ניתן לירות עם מחסניות של האקדח הוותיק יריחו.

מדינות משתמשות
--------------

* הפיליפיניםהפיליפינים הפיליפינים – המשטרה הלאומית של הפיליפינים
* הודוהודו הודו – יחידת מרקוס

קישורים חיצוניים
----------------

* מצדה, באתר תעשיות נשק לישראל
* מצדה סלים, באתר תעשיות נשק לישראל
* איל בוגוסלבסקי, ‏IWI משיקה את מצדה סלים – אקדח קומפקטי ומדויק עם מחסנית 13 כדורים, באתר "IsraelDefense‏", 14 ביוני 2022
ביצי חוגלת סלעים מהתת-מין *A. c. falki*, אוסף מוזיאון טולוז
**חוגלת סלעים** (שם מדעי: *Alectoris chukar*) היא מין של עוף ממשפחת הפסיוניים, בסוג חוגלה. זהו מין החוגלה היחיד המצוי בטבע בארץ ישראל.

תיאור המין ובית גידולו
----------------------

אורך החוגלה 32–35 ס"מ ומשקלה כ-500 גרם. היא דומה בגודלה ליונה, אך נראית שמנה ממנה בשל היחס השונה בין הגוף והזנב.
צבע גבה אפור-תכול, מגוון בכתנים חומים. צבע הבטן חום-אדמדם. על כנפיה קווים [שחורים. גרונה מעוטר בכתם דמוי סינר בצבע לבן-קרם, מוקף במסגרת שחורה. המקור והרגליים אדומים.

החוגלה שוכנת בנופים פתוחים, בעיקר במקומות הרריים וסלעיים. היא שוהה רוב הזמן על הקרקע, ועפה רק כשנשקפת לה סכנה. מזונה בא בעיקר מן הצומח – זרעים, פירות ועלים, אך גם מן החי – חרקים, תולעים וכיוצא בזה.

קן החוגלה הוא גומה מרופדת בעלים על הקרקע. החוגלה מטילה 6–15 ביצים בכל הטלה, והדגירה עליהן נמשכת כ־24 ימים. יש מקרים שבהם הנקבה מטילה שתי הטלות בזו אחר זו, על הראשונה דוגר הזכר, ועל השנייה היא דוגרת בעצמה. כל אחד מבני הזוג דוגר ומגדל את האפרוחים בנפרד. האפרוחים נשארים עם ההורים עד האביב הבא.

תפוצה
-----

חוגלת הסלעים נפוצה ברחבי אסיה, ממערב הודו ופקיסטן במזרח ועד המזרח התיכון, כולל טורקיה, במערב.
חוקרים תיארו 14 תת-מינים שלה, הנבדלים בצבעי הנוצות ובמספר מאפיינים מורפולוגיים נוספים. בארץ ישראל זוהו שני תת-מינים. האחד, *Alectoris chukar cypriotes* נפוץ באזור הים תיכוני בצפון הארץ ובמרכזה, והשני, *Alectoris chukar sinaica* (המכונה גם "חוגלת סיני"), באזורים המדבריים בנגב, בדרום בקעת הירדן ובערבה.

בשל היותה עוף הציד העיקרי בישראל, ניצודו בעבר חוגלות בכמויות גדולות והדבר הביא לצמצום ניכר באוכלוסייתן, לכן נאסר ציד החוגלות מאז שנת 2000.

החוגלה בתרבות
-------------

על שם החוגלה קרויה אחת מבנות צלפחד בתנ"ך (במדבר כ"ו ל"ג ועוד)[דרוש מקור], וכן היישוב בית חגלה הנזכר בגבול נחלות שבטי יהודה (יהושע ט"ו ו') ובנימין (שם, י"ח י"ט)[דרוש מקור]. שם המקום השתמר בשם המנזר דיר חג'לה ועין חג'לה שלידו, מדרום-מזרח ליריחו.

חוגלת הסלעים היא הציפור הלאומית של עיראק ופקיסטן.

* חוגלת סלעים ביער ירושליםחוגלת סלעים ביער ירושלים
* חוגלת סלעים ביער ירושליםחוגלת סלעים ביער ירושלים
* חוגלת סלעים בקיבוץ שדה בוקרחוגלת סלעים בקיבוץ שדה בוקר
* חוגלת סלעים ביער ירושליםחוגלת סלעים ביער ירושלים
* חוגלת סלעים בהרי ירושליםחוגלת סלעים בהרי ירושלים
* אפרוח של חוגלת סלעיםאפרוח של חוגלת סלעים

קישורים חיצוניים
----------------

ויקישיתוף מדיה וקבצים בנושא **חוגלת סלעים** בוויקישיתוף
* חוגלת סלעים, באתר ITIS (באנגלית)
* חוגלת סלעים, באתר NCBI (באנגלית)
* חוגלת סלעים, באתר Animal Diversity Web (באנגלית)
* חוגלת סלעים, בבסיס הנתונים ARKive (באנגלית)
* חוגלת סלעים, באתר האנציקלופדיה של החיים (באנגלית)
* חוגלת סלעים, באתר Internet Bird Collection (באנגלית)
* חוגלת סלעים, באתר GBIF (באנגלית)
* חוגלת סלעים, באתר אנציקלופדיה בריטניקה (באנגלית)
* חוגלת סלעים באתר הרשימה האדומה של IUCN

הערות שוליים
------------

1. ↑  חוגלת סלעים באתר הרשימה האדומה של IUCN
2. ↑  Genetic Structure of Chukar (Alectoris Chukar) Populations in Israel
3. ↑  אתר החברה להגנת הטבע

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007286314705171
* LCCN: sh85025479

 |
**חטיפת עדי שרון** הייתה פרשיית חטיפה של שני ישראלים, אב ובנו, על ידי חברי כנופייה רוסית, בעבור תשלום דמי כופר נפש. האב, יוסף, שוחרר לאחר יום ונדרש לשלם מיליוני דולרים תמורת בנו. הבן, עדי, שוחרר לאחר עשרה חודשים שבמהלכם עבר עינויים.

אירוע החטיפה
------------

עדי שרון ואביו, איש העסקים הישראלי יוסף שרון, נחטפו ב-23 באוגוסט 1999, בקוטוזובסקי פרוספקט במוסקבה. למחרת שוחרר האב והוצגה בפניו דרישה לשלם 9 מיליון דולר תמורת בנו.

שרון פנה למשטרת מוסקבה. הפושעים הפחיתו את הכופר לשני מיליון דולר. ב-21 בינואר 2000 קיבל שרון את זרת בנו. במהלך המשא ומתן, סכום הכופר הופחת שוב ל-80000 דולר. ב-5 במאי קיבל שרון את הזרת השנייה של בנו באזהרה שהוא יקבל את הראש בפעם הבאה. עדי שרון הוחזק כל אותו זמן במרתף ומצבו הבריאותי הידרדר מאוד.

כשנה לאחר החטיפה, ב-1 ביוני 2000, שוחרר עדי שרון בפנזה.

לכידת החוטפים
-------------

ביום שחרורו של עדי שרון נעצרו 16 עבריינים בראשות האחים ויטייב, מארגני החטיפה.

החוטפים נידונו לתקופות מאסר ממושכות. רוסלן, חיזיר ושמשאן ויטייב נידונו לתקופות מאסר שונות (משמונה עד עשר שנים). גוריאצ'ב קיבל 10 שנים וסאליא כ־9 שנות מאסר.

ראש ממשלת ישראל, אהוד ברק, הודה לנשיא רוסיה ולדימיר פוטין ואמר כי "הפעולות הנחרצות של הכוחות המיוחדים הרוסיים הוכיחו בפני קבוצות טרור מכל הסוגים שממשלה רצינית ואחראית לא תתמסר לאיום באלימות".

קישורים חיצוניים
----------------

* "חוטפי הילדות", סרטון באתר יוטיוב, מתוך תוכנית הטלוויזיה רוסיה הקרימינלית.
* הנער הישראלי שנחטף וכרתו את אצבעותיו: "הייתי מתחת לאדמה", סרטון בערוץ "ערוץ 2000", באתר יוטיוב (אורך: 06:12)

הערות שוליים
------------

1. ↑  מקרי חטיפה בולטים של ישראלים מתחילת שנות ה-90, באתר הארץ, 16 בספטמבר 2003
2. ↑  סוף הסיוט: ילד ישראלי שנחטף ברוסיה שוחרר לאחר עשרה חודשים, באתר וואלה!‏, 3 ביוני 2000
3. ↑  כתבי ידיעות אחרונות, הנער שנחטף ברוסיה: "הייתי הורג אותם", באתר ynet, 14 באפריל 2002
4. ↑
**הואן גיליירמי נונס ז'זוס** (בפורטוגזית: **Juan Guilherme Nunes Jesus; נהגה: [huˈɐ̃ ʒɛˈzus] ;** נולד ב-10 ביוני 1991) הידוע גם כ**הואן ז'זוס** הוא כדורגלן ברזילאי המשחק בעמדת הבלם ולעיתים בעמדת המגן השמאלי בנאפולי מהסרייה א'.

קריירת מועדונים
---------------

בשנת 2007 ז'זוס הצטרף לקבוצת הנוער של קבוצת אינטרנסיונל. את הבכורה בהרכב הקבוצה הבוגרת ערך בשנת 2010 וכבר באותה שנה זכה עימה בגביע הליברטדורס, אך סיים את דרכו בקבוצה בסוף העונה.

בסוף חודש ינואר של שנת 2012 ז'זוס נקנה על ידי קבוצת הסרייה א', אינטר, ואת הבכורה במדיה ערך כמחליף בהפסד 1–3 ללאציו ב-13 במאי. בעונת 13–2012 ז'זוס הייתה הבחירה הראשונה להגנה ופתח בהרכב הפותח לצד אנדראה ראנוקיה ווולטר סמואל במערך 3-5-2. את שערו הראשון בקבוצה כבש בהפסד הבית 2–5 לאודינזה ב-19 במאי 2013. בעונת 14–2013 קיבל את החולצה מספר 5 לאחר עזיבתו של דיאן סטנקוביץ' הוותיק ואף זכה לשמש כקפטן הקבוצה בפעם הראשונה במשחק הידידות נגד ריאל מדריד במסגרת ההכנות לתחילת העונה. ז'זוס האריך את החוזה שלו ב-24 בספטמבר 2013 בעבור שכר שנתי של 1.2 מיליון אירו. את הופעת המאה של ז'זוס באינטר בכל המסגרות ערך ב-4 בפברואר 2015 נגד נאפולי במסגרת רבע הגמר של הקופה איטליה.

ב-14 ביולי 2016 ז'זוס הצטרף לרומא בהשאלה בעבור שני מיליון אירו שכללו תנאי רכישה שעמד על שמונה מיליון אירו. תנאי זה הופעל כבר באמצע העונה ובכך הפך לשחקנה הרשמי של הקבוצה. ב-20 באוגוסט ערך את הופעתו הבכורה בניצחון 0–4 על אודינזה. ב-11 בנובמבר 2018 כבש את שערו הראשון בניצחון 1–4 על סמפדוריה.

ב-18 באוגוסט 2021 חתם ז'זוס לעונה אחת בנאפולי. ב-23 בינואר 2022 כבש שער בכורה בניצחון 1–4 על סלרניטנה.

נבחרת ברזיל
-----------

ז'זוס ערך את הופעת הבכורה במדים הלאומיים בניצחון החוץ 1–3 על נבחרת דנמרק ב-26 במאי 2012. הוא פתח בהרכב במרכז ההגנה לצד הקפטן טיאגו סילבה בכל משחקי אולימפיאדת לונדון 2012, מה שעזר לנבחרתו לסיים במקום השני ולזכות במדליית הכסף.

תארים
-----

קבוצתיים
אינטרנסיונל
* גביע ליברטדורס (1): 2010
* קמפאונטו גאושו (1): 2011
* גביע רקופה סודאמריקנה (1): 2011

**נאפולי**

* אליפות איטליה: 2022/2023

בינלאומיים
* אליפות אמריקה הדרומית בכדורגל עד גיל 20: 2011
* גביע העולם בכדורגל עד גיל 20: 2011
* מדליית כסף במשחקים האולימפיים: 2012
* סופר קלאסיקו דה לה אמריקה: 2014

קישורים חיצוניים
----------------

ויקישיתוף מדיה וקבצים בנושא **הואן ז'זוס** בוויקישיתוף
* הואן ז'זוס, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת ברזיל – אולימפיאדת לונדון 2012 (מדליית כסף)** |
| --- |
| 1 גבריאל • 
2 רפאל • 
3 טיאגו סילבה • 
4 חואן חסוס • 
5 סנדרו • 
6 מרסלו • 
7 לוקאס מורה • 
8 רומולו • 
9 לאונרדו דמייאו • 
10 אוסקר • 
11 ניימאר • 
12 האלק •
13 ברונו אוביני • 
14 דנילו •
15 אלכס סנדרו •
16 גאנסו •
17 פאטו •
18 נטו •
מאמן: מאנו מנזס | ברזילברזיל |
**נחל ימלה** הוא נחל אכזב העובר בעיר בית שמש ונשפך לנחל ישעי.

תוואי הנחל
----------

הנחל מתחיל סמוך לגבול בין רמת בית שמש א' ובין רמת בית שמש ב', ליד שדרות נחל קישון. משם הוא ממשיך צפונה במקביל וממערב לשדרות נהר הדן עד שהוא מתחבר אל נחל ישעי מתחת לשכונת נופי אביב.

לנחל יובל חסר שם המנקז אליו את מורדות פארק קטלב שברמת בית שמש א'.

אורך הנחל הוא כ־1.6 ק"מ.

ארכאולוגיה
----------

סביב נחל ימלה התגלו כמה אתרים ארכאולוגים: חורבת אל-עליא, דיר עצפור, חורבת פטיר וחורבת אום א-סאמאד. נמצאו בהם דרכים עתיקות, מתקנים חקלאיים, גתות וקירות שדה המעידים כי אזור הנחל היה שטח חקלאי של היישובים שהתקיימו שם בעבר.

בעלי חיים
---------

העמק הפתוח של נחל ימלה ערכי עבור בעלי החיים ונצפה בו מגוון של זוחלים וציפורים:

* זוחלים – חומט גמד, מניפנית מצויה, קמטן וקרפדה ירוקה שבסכנת הכחדה בארץ ישראל.
* ציפורים – בולבול צהוב-שת, דרור הבית, יונת הבית, ירקון, סבכי שחור-ראש, צופית בוהקת, צוצלת, קאק, שחרור, תור מצוי ותור צווארון.

צמחייה
------

בשטחים סביב הנחל שמצבם הטבעי הופר ישנה צמחייה פולשת או צמחייה אופיינית לבתי גידול כאלו, הכוללת גדילנים, חרדלים וחלמיות. מסביב לנחל גדל סבך קנים.

באזור הנחל גדלים אורן ירושלים, אלת המסטיק, אלון מצוי, אמיך קוצני, אמיתה גדולה, אשחר ארץ ישראלי, בוצין מפורץ, ברקן סורי, גזר קיפח, דבורנית דינסמור, זית אירופי, זמזומית מצויה, חלמית מצויה, חרדל לבן, חרחבינה מכחילה, טופח מצוי, טיון דביק, כליינית מצויה, כלך מצוי, כף-אווז האשפות, כרבולת מצויה, כתמה עבת-שורשים, לחך אזמלני, מוצית קוצנית, מקור חסידה מצוי, מרגנית השדה, מרקולית מצויה, נורית אסיה, ניסנית דו קרנית, עוזרר קוצני, עוקץ-עקרב שרוע, עירית גדולה, פשתה שעירה, קנה מצוי, רוש עקוד, שברק דביק, שומר פשוט, שיבולת-שועל, שיטה כחלחלה, שעורת התבור, תלתן חקלאי, תלתן כוכבני, תלתן לביד ותלתן תריסני.

בנוסף למרות ההפרה שעבר הנחל בשנים האחרונות, עדיין נמצאים בו מינים נדירים המאפיינים אדמות כבדות: קנרס סורי, קיצנית צמרנית, וזמזומית ורבורג וכאלה המאפיינים בתי גידול לחים: סמר מרצעני, עטיינית פקטורי, כריך מחולק, כריך מרוחק ושוש קרח[דרוש מקור].

הערות שוליים
------------

1. ↑  בית שמש, סקר רמת בית שמש, באתר חדשות ארכיאולוגיות
2. ↑  נחל ימלה, באתר חדשות ארכיאולוגיות
3. 1 2 3  עמק רמת בית שמש ונחל ימלה, סקר טבע עירוני בית שמש
4. ↑  מידע מתוך מערכת נתוני רט"ג, אינה פתוחה לציבור
הים המזרחי כפי שצולם מגשושית LRO
**הים המזרחי** (בלטינית: **Mare Orientale**) הוא ים ירחי הנמצא בשוליים המערביים של הצד הירחי הנראה, בקווי אורך ורוחב 19.4° דרום ו-92.8° מערב. מראהו דומה למטרת ירי ענקית שקוטרה כ-930 ק"מ.

מקור פרדוקס שמו נובע מן העובדה כי למשך מאות בשנים שירטטו הסלנוגרפים את מפות הירח כשקוטבו הדרומי בקצה העליון, בשל התמונה ההפוכה שהופיעה לרוב בטלסקופים הראשונים - מה שהביא לבלבול (ואף נוח יותר להתייחס לצד זה כסמוך לצד המזרח בכיפת השמים הארצית). בשנת 1961 שונו ההגדרות על־פי כיווני צפון-דרום (המקבילות לכדור־הארץ) וקווי הזריחה והשקיעה.

הים המזרחי כפי שצולם לראשונה מגשושית לונר אורביטר 4
קוטר מכתש הפגיעה העיקרי 327 ק"מ. בתצלום ניתן להבחין ב"הרי הקורדילרה" שגובהם מגיע ל-6,000 מ' הסוגרים על האגן כטבעת. 6 טבעות הרים קונצנטריות נוספות שביניהן עמקים ממולאים חלקית בחומר מקיפים אותו, ובכך מגיע קוטרו לגודלו המרבי האמור לעיל. על פני 1000 ק"מ נוספים זרועים פני השטח עיי מפולת גדולים, אשר ברור כי הועפו מתוככי המכתש בעוצמה אדירה. הים נוצר ככל הנראה מפגיעת אסטרואיד שקוטרו 50–100 ק"מ. הואיל ועיי המפולת רבים יותר ממערב למכתש, משתער מכך כי העצם התקרב לירח מצד מזרח ופגע בו מאחור.

משך שנים רבות הופיע צדו זה של הירח לעיני האסטרונומים במבט צדדי ובלתי ברור, עד יום ה-25 במאי 1967 בו חלפה הגשושית לונר אורביטר 4 מעליו וצילמה את מראהו לראשונה במבט אנכי. האסטרונום ג'ררד קאיפר מאוניברסיטת אריזונה סבר כי אם ניתן היה לראותו בצד הקרוב ממש, מיתולוגיה שלמה הייתה נוצרת סביבו.

קישורים חיצוניים
----------------

ויקישיתוף מדיה וקבצים בנושא **הים המזרחי** בוויקישיתוף

הערות שוליים
------------

1. 1 2  למעשה, הים המזרחי אינו נראה עקב מיקומו המקורב בגבול האופק המערבי והלאה אל עבר הצד הנסתר - ייתכן כי נצפה קלושות בעבר על קו האופק אך ורק בשל ליברציות הירח

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007291602005171
* LCCN: sh00002907

 |
הירוהיטו, קיסר יפן בטקס הכתרתו, כשהוא לובש סוקוטאי מסורתי, ואוחז בידו שאקו.
**סוקוטאי** (ביפנית: 束帯) היא מערכת פרטי לבוש יפני הנלבשת באירועים חגיגיים על ידי אריסטוקרטים או בני המשפחה הקיסרית בחצר קיסרות יפן. הסוקוטאי כולל מכנסיים רחבים, גלימה מיוחדת, שאקו (שרביט טקסי) וקאנמורי (כובע המהווה חלק מתלבושת הסוקוטאי). מאפייני לבוש זה השתנו במעט מאז המאה ה-12. 

השימוש במערכת בגדים מסורתית זו פחת מאז אמצע המאה ה-20, אולם גם כיום נהוג ללבוש בגדים אלה באירועים חגיגיים בחצר הקיסרות, כגון טקס הכתרה וחתונה מלכותית.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **סוקוטאי** |

* תיאור הסוקוטאי ותצלומים
* סוקוטאי, באתר אנציקלופדיה בריטניקה (באנגלית)

| לבוש יפני |
| --- |
| לבוש מסורתי | אוואגי • אובי • ג'וניהיטו • ג'ינביי • האנטן • האפי • האקאמה • טומסודה • יוקאטה • סאמואה • סוקוטאי • פונדושי • פוריסודה • קימונו • שאקו |  |
| לבוש מודרני | אופנת לוליטה • תלבושת אחידה ביפן |
| הנעלה | אוואבאקי • גטה • ג'יקה-טאבי • ואראג'י • זורי • טאבי |
**ארתור מורגן** (באנגלית: **Arthur Morgan**) הוא דמות בדיונית והגיבור הראשי הניתן להפעלה במשחק המחשב "Red Dead Redemption 2". כחבר בכיר בכנופיית ואן דר לינד, ארתור חייב להתמודד עם שקיעת המערב הפרוע תוך ניסיון לשרוד מול כוחות ממשלה ויריבים אחרים בייצוג בדיוני של הגבול האמריקאי. הוא דובב ושוחק על ידי רוג'ר קלארק באמצעות לכידת הופעה.

Rockstar Games החליטו למקד את "Red Dead Redemption 2" בדמות אחת, על מנת לעקוב אחריו באופן אישי יותר. הם הרגישו שזה מתאים יותר למבנה הנרטיבי של מערבון. קלארק רצה לשחק את ארתור באופן שהיה מורכב מספיק כדי שהשחקן יבחר את דרכו ועדיין יהיה הגיוני. הוא קיבל השראה משחקנים כמו טושירו מיפונה, ג'ון וויין ורוב וויטהוף, שגילם את ג'ון מרסטון במשחק וקודמו.

ארתור זכה לשבחים מהמבקרים, כאשר מורכבותו ודרכו לגאולה הם לרוב נושא של שבחים. המבקרים גם שיבחו אותו על שהביא לחיים את העולם ודמויות אחרות. על עבודתו, קלארק צבר מועמדויות רבות וזכה בפרס ההופעה הטובה ביותר ב-The Game Awards.

פיתוח דמות
----------

צוות הפיתוח ב-Rockstar Games קבע שתהיה דמות אחת לשליטה ב-"Red Dead Redemption 2", בניגוד לשלושת הגיבורים בכותר הקודם של Rockstar" Grand Theft Auto V"‏ (2013), כדי להבין טוב יותר כיצד האירועים משפיעים עליו. הם גם ראו שהמבנה הנרטיבי של מערבון מחייב פרספקטיבה אחת.

השחקן רוג'ר קלארק גילם את ארתור מורגן ב-"Red Dead Redemption 2". בתהליך לכידת הביצועים כלל הקלטה סימולטנית של תנועה ודיבור, בעוד שחלק קטן נעשה בדיבוב. בחקר התפקיד, ההשראה העיקרית של קלארק הגיעה מ-טושירו מיפונה, שההתנהגות הסטואית אך ההומוריסטית של הדמויות שלו החזיקה במורכבויות שהוא רצה בארתור. קלארק השיג תובנה מ"ההצעה" (2005) מכיוון שהוא הכיל קשת אופי דומה לזו של ארתור. הוא צפה בסרטים כמו "בצהרי היום" (1952), כמו גם ביצירתו של ג'ון וויין; למרות שצפה "בטרילוגיית הדולר" (1964–1966) הוא לא הפיק הרבה מהתיאור של קלינט איסטווד של האיש ללא שם, כי הוא חש שארתור מדבר יותר. קלארק האזין בקביעות לגרסת 1993 של דון אדוארדס לשיר "Coyotes" במהלך ההפקה.

קלארק רצה שהדמות שלו תהיה מורכבת מספיק כדי שהשחקן יקבל החלטות מבלי שהם ירגישו לא אופייניים. הוא התמודד בתחילה עם קושי עם הרעיון הזה, שכן הביצוע בכבוד הגבוה היה שונה מהכבוד הנמוך, אבל הוא הבין שארתור הוא מישהו שיכול בקלות לסתור את עצמו. במטרה להראות את הפגיעות של האגו של ארתור, קלארק הבחין שהטינה של ג'ון מרסטון על כך שיש לו משפחה התפרקה כשבסופו של דבר ביקש לעזור להם. ההופעה של רוב וויטהוף בתור ג'ון במשחק הראשון השפיעה על שלו. עניין אהבה שני לארתור נחתך מחוסר השפעה רצויה.

הסופר דן האוזר היה מעוניין לחתור תחת הטרופ של ההובלה החל חלש ולהתחזק ככל שהסיפור מתקדם; במקום זאת, ארתור כבר קשוח בתחילת המשחק, והוא "נלקח לרכבת הרים אינטלקטואלית יותר כאשר השקפת העולם שלו מתפרקת". הוא הרגיש שלדעיכת הגבול האמריקאי הייתה השפעה עמוקה על ארתור, וציין כי הדמות "לכודה בין הגועל נפש של הטבע לבין האכזריות של פלישת התיעוש בציוויליזציה". האוזר נמנע מלפגוש את קלארק על הסט כדי להימנע מלשמוע את קולו האמיתי.

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: f8e034c1-f41a-4a2a-971c-73b84f2862c4

 |
נקז מוח
צילום רנטגן של אדם עם נקז מוח
**נקז מוח** (באנגלית: **Cerebral shunt**) מבוצע במקרה שבו מצטבר נוזל המוח (CSF) בחלל המוח, בדרך כלל בעקבות הידרוצפלוס.

הגורמים להצטברות נוזל המוח
--------------------------

הידרוצפלוס לרוב נוצר בעקבות חסימה בניקוז נוזל המוח (CSF), מחדרי המוח לעמוד השידרה ומשם לניקוז בגוף, נוזל המוח נוצר במחזוריות ומשמש להגנה על רקמת המוח, והניקוז הקבוע שלו חיוני כדי שלא ייווצר לחץ תוך-גולגולתי. בנוסף מצב זה עלול לקרות כתוצאה מייצור עודף של CSF. החסימה עלולה להיות מוּלדת (לרוב בפגים מתחת ל-1,000 גרם) או להיגרם כתוצאה ממחלה, גידול ו/או טראומה לגולגולת או לעמוד השדרה. הפרעות בספיגת הנוזלים בחדרי המוח יכולה להיגרם ממגוון סיבות כגון: מחלות זיהומיות, דימומים עקב שבץ או זקנה. 

אצל אדם מבוגר, עצמות הגולגולת סגורות ולכן מצב של הידרוצפלוס ועליית לחץ הנוזל במוח יביא לסימנים חמורים, כגון: הפרעה בהכרה, כאבי ראש, הקאות, בעיות בזיכרון, בעיות התנהגות, הפרעות בהליכה ואי-שליטה על הסוגרים. בנוסף לכך, ייתכנו כאבי ראש בעיקר באזור המצח, בחילות והקאות וכן טשטוש ראייה כתוצאה מלחץ על עצבי הראייה. הסיבה השכיחה להיווצרות הידרוצפלוס במבוגרים, היא גידולים החוסמים את מערכת החדרים, דימום (הנגרם מיתר לחץ-דם או משינויים טרשתיים של כלי הדם במוח), מומים בכלי דם או טראומה.

ללא קשר לסיבה, הנוזל מצטבר בחלל המוח. לחץ על רקמת המוח בסופו של דבר גורם לעיוותים ופגיעות מוחיות. אצל מבוגרים הסימנים מופיעים מהר, מאחר שנפח הגולגולת אצלם קבוע והיא אינה יכולה להתרחב כמו אצל תינוקות. תינוקות, עוברים וילדים החולים במחלה סובלים מראש מוגדל, ללא קשר לפנים, מאחר שעצמות הגולגולת מתרחבות וחופשיות עדיין. גמישות זו מאפשרת פגיעה קלינית נמוכה יותר אצל תינוקות, מה שמאפשר טווח זמן לתיקון בלי שבהכרח ייווצר נזק משמעותי.

החדרת הנקז
----------

הניתוח מבוצע בהרדמה מלאה ונמשך כשעה המנתח מבצע שלושה חתכים: בראש, בצוואר ובבטן. במהלך הניתוח מוחדרת צינורית עשויה סיליקון ובה שסתום חד כיווני (הנפתח ונסגר בהתאם ללחץ בתוך הראש) לתוך חלל המוח על מנת לעקוף את החסימה ב-Arachnoid granulation ולנקז את עודפי ה-CSF אל אזורים אחרים בגוף. בדרך כלל מנוקז הנוזל לחלל הבטן, אך ישנן חלופות אחרות, התלויות לפעמים במבנה האנטומי של החולה.

כאשר צינורית השאנט פועלת כראוי, מתאפשר לחולה לנהל אורח חיים תקין ומלא בלי הפרעות לתפקוד היומיומי. נדרשת ערנות לסימני חסימה, שעלולים להצביע על צורך בשחזור השאנט (repair).

קישורים חיצוניים
----------------

ויקישיתוף מדיה וקבצים בנושא **נקז מוח** בוויקישיתוף

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**דורותי הופ סמית'** (באנגלית: **Dorothy Hope Smith**;‏ 1 באוקטובר 1895 – 16 בדצמבר 1955) הייתה אמנית וציירת אמריקאית, הידועה בעיקר כאמנית שאיירה את דמות התינוק שמופיע על אריזות מוצרי המזון לתינוקות של חברת גרבר.

ביוגרפיה
--------

דורותי הופ סמית' נולדה בהייטסוויל, מרילנד ללינקולן ב' ומרי ל' סמית'. היו לה שתי אחיות, אדית וקלייר. בתחילת המאה ה-19, משפחתה של דורותי עברה לשיקגו.

 תמונה של קופסת שיבולת שועל של גרבר, עם הציור של סמית' בחזית.
סמית' למדה איור בבית הספר לאמנות של שיקגו, שם פגשה את פרי בארלו. הם נישאו ב-22 בפברואר 1922 במנהטן, ניו יורק, וירח דבש נפשו בצרפת.

הם עברו לניו יורק לאחר שנישאו כדי להמשיך בקריירות איור נפרדות. בסופו של דבר, בני הזוג עבדו ביתם בווסטפורט, קונטיקט.

קריירה
------

סמית' הייתה מאיירת, שהתמחתה באיור תינוקות וילדים. היא הייתה אחת ממאיירי "Ivory Soap" סבון לתינוקות של חברת פרוקטר אנד גמבל. סמית' איירה ספרי ילדים עבור ההוצאה לאור "Putnam" וכמה שערי מגזינים.

התינוק על אריזות המזון של חברת גרבר
-----------------------------------

הציור המפורסם של סמית' התינוק של גרבר נוצר לאחר ששלחה את האיור לתחרות. בשנת 1928 הזמינה גרבר אמנים להגיש ציורים של תינוקות לתחרות. דורותי הגישה סקיצה ראשונית שצוירו באמצעות פחם. הסקיצה נוצרה מתמונה של אן טרנר קוק, בת של חבר משפחה.. דורותי התכוונה לסיים את הסקיצה אם תתקבל. שופטי חברת גרבר, לעומת זאת, העדיפו את הפשטות של האיור בהשוואה לציורים אחרים מושקעים יותר. סמית' זכתה ב-300 דולר בתחרות, ומכרה את זכויות היוצרים על הציור שלה לגרבר.  בשל הפופולריות שלו, גרבר הפך את הציור לסימן רשום באופן רשמי בשנת 1931. 

סמית' עבדה בקביעות משנות ה-20 ועד מותה ב-1955, ושימשה כמאיירת מסחרית מצליחה למוצרים רבים.

חיים אישיים
-----------

בעלה של סמית', פרי בארלו, לו נישאה ב-22 בפברואר 1922, היה קריקטוריסט במגזין הניו יורקר, וצייר 135 שערים במהלך השנים בנוסף לקריקטורות רבות. הוא גם צייר קריקטורות ל- Colier's", "The "Saturday Evening Post" ואחרים. מכיוון שפרי היה עיוור צבעים חלקית, סמית' עזרה לו בתהליך הצביעה של יצירותיו. לסמית' ולפרי היו שני בנים, קולינס ופיטר. בתו של פיטר היא נכדתה היחידה של סמית'. נכדתה דורי נושאת את שם שמה, דורותי "דורי" בארלו תומאס.

הערות שוליים
------------

1. ↑  "Who Is the Gerber Baby? - Gerber Life Insurance Company". Gerberlife.com. נבדק ב-2016-03-31.
2. ↑  "Glen Jasper Barlow, Sally F. Thurmon, and Emma C. Collins". Barlowgenealogy.com. אורכב מ-המקור ב-2016-04-29. נבדק ב-2019-11-20.
3. ↑  "Artist, Fine Art Prices, Auction Records for". Askart.com. נבדק ב-2016-03-31.
4. ↑  "Novelist, 77, enjoys notoriety of being the Gerber Baby". chronicle.augusta.com. 2004-02-21. נבדק ב-2016-03-31.
5. ↑  snopes. "Humphrey Bogart Gerber Baby". snopes.com. נבדק ב-2016-03-31.
6. ↑  "Meet the Gerber Baby". Gerber.com. אורכב מ-המקור ב-2010-12-17. נבדק ב-2016-03-31.
"**אבא**" הוא שיר שנכתב, הולחן והוקלט על ידי הזמר הישראלי אביתר בנאי, ונכלל באלבומו לילה כיום יאיר, שיצא בשנת 2009.

פרסום השיר
----------

"אבא" הוא הסינגל השלישי באלבום "לילה כיום יאיר", ועיבד אותו אמיר צורף. השיר היה מועמד למצעד הפזמונים השבועי של רשת ג' באוגוסט 2009, זכה להצלחה גדולה וצעד בו 14 שבועות, ובאחד השבועות עמד בראש המצעד. לאחר מכן השתתף במצעד השנתי של התחנה ודורג במקום השני. בנאי זכה בתואר "זמר השנה" באותה שנה.

תוכן השיר
---------

בשיר זה בנאי פונה לאלוהים במילה 'אבא' ושואל אותו אם הוא יוכל להסתמך עליו. בנאי, שחזר בתשובה לפני כתיבת השיר, מנסה להראות שיש לו ציפיות רבות מאלוהים ותקווה לטוב באמונה בו. במקור אחר נראה שאביתר מכוון בפנייה זו גם לאביו הביולוגי.

ביצוע נוסף
----------

את השיר ביצעו גם הזמרים גבי אהרון ואבי כהן. אבי כהן סיפר שאומנם הוא לא הלחין את השיר ולא כתב אותו, אבל כשהוא שר אותו בפעם הראשונה הוא הרגיש חיבור אמיתי אליו ולתוכן שלו.

הערות שוליים
------------

1. 1 2  אבא (אביתר בנאי) – פזמונט, באתר pizmonet.co.il
2. ↑  אתר למנויים בלבד סער גמזו, שיר טיול: מסע בין אלבומיו של אביתר בנאי, באתר הארץ, 6 בפברואר 2013
3. ↑  תו ישראלי - תווים ואקורדים לשירים ישראליים, באתר תו ישראלי
4. ↑  אבא - אביתר בנאי, באתר נשמה יתרה – המכון לחינוך רוחני מיסודה של קרן תל"י
5. ↑  השיר המרטיט של אביתר בנאי בביצוע מחודש ומרגש • צפו, באתר רדיו קול חי, ‏2019-03-08
**אוונחלינה סוברדו גאלאנס** (בספרדית: **Evangelina Sobredo Galanes**) הידועה כ**ססיליה** (11 באוקטובר 1948 – 2 באוגוסט 1976) הייתה זמרת ומשוררת ספרדייה.

ביוגרפיה
--------

ססיליה הייתה בתם של דיפלומטים וילדותה עברה עליה בארצות שונות - בריטניה, ארצות הברית, פורטוגל, אלג'יריה וירדן - ולפיכך קיבלה את חינוכה בשתי שפות, אנגלית וספרדית. נזירה אמריקנית שחינכה אותה לימדה אותה לנגן בגיטרה, וכבר בנעוריה החלה לכתוב שירים באנגלית ובספרדית. 

עם שובה לספרד סיימה תואר ראשון במשפטים, אך לאחר מכן החליטה להקדיש את זמנה למוזיקה, להלחין ולשיר את מילותיה שלה. 

ב-1972 יצא לאור אלבומה הראשון, שנשא את השם "ססיליה", שם במה אותו בחרה על פי השיר "ססיליה" של סיימון וגרפונקל. ב-1973 יצא האלבום השני, "ססיליה 2" וב-1975 יצא אלבומה השלישי, "Un Ramito de Violetas" ("זר סיגליות"), שהיה המצליח ביותר. בראשית שנות ה-80 תורגם שיר הנושא של אלבום זה לעברית בידי יהונתן גפן, והתפרסם בביצועו של דויד ברוזה, באלבומו "האשה שאיתי".

ב-1975 ייצגה את ספרד בפסטיבל הזמר של ארגון הטלוויזיה האיברו-אמריקני (OTI), עם השיר "Amor de Medianoche" (אהבת חצות), וזכתה במקום השני. בסוף אותה שנה הוציאה לאור אלבום בשם זה, ובו, מלבד שיר הנושא, ביצועים חדשים למבחר משיריה.

באוגוסט 1976 נהרגה בתאונת דרכים בדרכה חזרה מהופעה בוויגו, ונקברה במדריד.

כחודש לאחר מותה הוצא לאור תקליטון ובו שני שירים שהקליטה וטרם הספיקה לפרסם. ב-1983 יצא לאור אלבום שלם של שירים שלא פורסמו בחייה, "Canciones Ineditas". בשנים שלאחר מכן יצאו מספר תקליטי אוסף משיריה.

קישורים חיצוניים
----------------

ויקישיתוף מדיה וקבצים בנושא **ססיליה** בוויקישיתוף
* אתר האינטרנט הרשמי של ססיליה (בספרדית)

* ססיליה, במסד הנתונים הקולנועיים IMDb (באנגלית)

* ססיליה, באתר AllMusic (באנגלית)

* ססיליה, באתר MusicBrainz (באנגלית)

* ססיליה, באתר Discogs (באנגלית)

* ססיליה, באתר Songkick (באנגלית)
* ססיליה, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009451781105171
* BNE: XX1082530
* GND: 1058421824
* ICCU: LO1V186032
* ISNI: 0000 0000 8100 3262
* LCCN: n89644844
* MusicBrainz: 5159bca1-dccc-4a88-a9ce-df8879ca82e5
* SUDOC: 174902808
* VIAF: 88768223
* WorldCat: lccn-n89644844

 |
**סיב אוברי** (בשוודית: **Siv Märta Åberg Archibald**; נולדה בשם **Siv Marta Karlbom** ב-7 במאי 1944) היא שחקנית שוודית.

ביוגרפיה
--------

אוברי נולדה ביבלה כסיב קרלבום.

ב-1964 זכתה בתואר מיס שוודיה וייצגה את שוודיה בתחרות מיס תבל שם נבחרה לסגנית שלישית. השתתפה באותה השנה בתחרות מיס אירופה וזכתה במקום השלישי.

ב-1967 החלה לשחק במספר פרקים בסדרה באטמן בה שיחק אדם וסט ובשנה זו שיחקה גם בפרק של סדרת הפעולה של BBC "אני מרגל".

ב-1968 הופיעה בקומדיית המצבים "הגיבורים של הוגאן" המתרחשת במלחמת העולם השנייה. 

ב-1972 שיחקה בסרט הטלוויזיה "היה היה מזרן" "Once Upon a Mattress", המהווה עיבוד לקומדייה המבוססת על האגדה הנסיכה והאפון.

ב-1974 שיחקה בסרט "המורה" בו שיחקה גם מיס תבל מרלן שמידט.

ב-1976 הופיעה בתפקיד ללא קרדיט בסרט סרט אילם.

ב-1982 גילמה עוזרת בית בסרט הטלוויזיה "Drop-Out Father".

ב-1983 שיחקה את הנסיכה מרטה במיני סדרה רוחות מלחמה המבוססת על הרומן מאת הרמן ווק.

ב-1978 השתתפה בספיישל הטלוויזיוני "ארצות הברית נגד העולם" בה ידוענים מארצות הברית מתחרים במשימות ספורט נגד ידוענים ממדינות שונות ברחבי העולם.

מ-1967 ועד 1973 הייתה נשואה לבעלה הראשון תור אסביורן אוברי וב-1977 נישאה לבעלה השני קנת ארכיבלד.

קישורים חיצוניים
----------------

* סיב אוברי, במסד הנתונים הקולנועיים IMDb (באנגלית)
* סיב אוברי, באתר AllMovie (באנגלית)
* 
* 

|  |  |
| --- | --- |
| בקרת זהויות עריכת הנתון בוויקינתונים | 
* GND: 1165839148
* VIAF: 3784153596636451900005
* WorldCat (עם VIAF): 3784153596636451900005

 |
**ניקודימוס פאפאווסיליו** (ביוונית: **Νικόδημος Παπαβασιλείου**; נולד ב-31 באוגוסט 1970) הוא כדורגלן עבר קפריסאי ששיחק בעמדת הקשר.

קריירה
------

פאפאווסיליו שיחק בנעוריו במחלקת הנוער של ארסנל, ממננה עבר לזו של אולדהאם אתלטיק. בגיל 18 הצטרף לקבוצה הבוגרת של OFI כרתים מליגת העל היוונית במדיה שיחק 5 שנים. בשנת 1993 חתם לשנתיים בניוקאסל יונייטד תמורת 120 אלף פאונד. ב-14 באוגוסט 1993 הפך לקפריסאי הראשון שמשחק בפרמייר ליג כאשר ערך את הופעת הבכורה שלו בקבוצה במשחק הליגה נגד טוטנהאם הוטספר. עד תום העונה רשם רק 7 הופעות ובסוף השנה חזר לכרתים.

בשנת 1996 חתם באפולון לימסול מליגת העל הקפריסאית במדיה שיחק 4 שנים. בהמשך הקריירה שיחק גם באנורתוסיס פמגוסטה, אנוסיס נאון פאראלימני, אולימפיאקוס ניקוסיה ואפואל ניקוסיה.

לזכותו של פאפאוויסיליו 38 הופעות ו-9 שערים במדי נבחרת קפריסין.

קריירת אימון
------------

בשנת 2006 פאפאוויסיליו מונה למאמן של אפאפ פיטסיליה מהליגה הקפריסאית השנייה וכעבור שנה מונה למאמנה של אולימפיאקוס ניקוסיה, עמה החמיץ את העלייה לליגה הראשונה במחזור האחרון, בו הפסידה 2-1 לנאה סלמיס פמגוסטה.

בקיץ 2009 מונה למאמנה של OFI כרתים אותה אימן 4 חודשים, אז עזב על מנת לחזור לקדנציה שנייה באולימפיאקוס ניקוסיה. בקיץ 2010 מונה למאמנה של דוקסה קאטוקופיה אותה אימן עד ינואר 2011. 5 ימים לאחר שעזב את דוקסה מונה למאמנה של אנוסיס נאון פאראלימני אותה הוביל להישג השיא שלה כאשר היא סיימה את העונה במקום השישי. אחת ב-Enosis Neon Paralimni, אותה הוביל למקום השישי הטוב ביותר בכל הזמנים בליגה הראשונה. ב-28 בפברואר 2012 חזר לקדנציה שנייה באולימפיאקוס.

בספטמבר 2012 פאפאוויסיליו מונה למאמנה של אפולון לימסול. במרץ 2013 פוטר מתפקידו. בספטמבר 2014 חתם בארמיס ארדיפו אותה אימן כחצי שנה.

ב-21 באוגוסט 2015 מונה למאמנה של סלובן ברטיסלבה מליגת העל הסלובקית, איתה הגיע למקום השני ולגמר הגביע בעונתו הראשונה. 3 משחקים לאחר תחיל העונה שאחריה, סיים את תפקידו המועדון.

בהמשך הקריירה אימן גם בארגוטליס, פאניוניוס, ואדי דגלה, נאה סלמיס פמגוסטה וגאזי אל-מחאלה. כיום מאמן את קבוצת הכדורגל של הבנק המרכזי של מצרים.

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams
* פרופיל המאמן, באתר Transfermarkt

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ניקודימוס פאפאווסיליו"**.
**ניופאן** היא חברה לייבוא מוצרי אלקטרוניקה ביתית ומכשירי חשמל ביתיים, שנוסדה בשנת 1986 על ידי משפחת גיור והיא הנציגה הבלעדית של מותגים כגון Kitchenaid, Toshiba, Haier, Canon, Bose, Magimix, Tefal ועוד. בנוסף לפעילותה כיבואנית, מפעילה ניופאן שלוש רשתות עצמאיות – ניופאן אאוטלט המוכרת את מוצרי החברה, ניופאן גורמה ו-Bose Center.

היסטוריה
--------

ראשיתה של חברת ניופאן בנגריה של משפחת גיור, שייבאה רמקולים, בנתה סביבם תיבות עץ וייצאה אותם תחת שמות שונים לגרמניה וארצות הברית. בשנת 1986 רכש גיור את הזיכיון לחברה Kenwood היפנית בישראל והקים את חברת ניופאן. בשנת 1996 רכשה ניופאן את הזיכיון למותג הטלוויזיות היפני, Toshiba. 
בשנת 1998 רכשה ניופאן את חברת פירא, בעלת המותג Pilot. בשנת 2003 רכשה ניופאן את חברת אלמור אודיו, יבואנית המותגים bose, Harman\kardon ו-JBL.

בשנת 2006 השיקה ניופאן את המותג Haier, תאגיד האלקטרוניקה הסיני שרכש באותה שנה את חטיבת האלקטרוניקה של ג'נרל אלקטריק והפך לענק בינלאומי. בשנת 2008 רכשה ניופאן 50% מחברת "קרט ישראל", יבואנית Canon.
בנובמבר 2009 רכשה ניופאן 26% מפעילות הרשתות בסט ביי וביג בוקס מקבוצת פישמן. ביוני 2010 רכשה ניופאן כ-33% ממניות חברת "חשמל סיטונאי" שבבעלות משותפת של אנשי העסקים אבי סופר ואייל בן אליעזר.

בשנת 2019, מינתה ניופאן את ירון צפדיה למנכ"ל משותף. 

בשנת 2022, רכשה ניופאן כ- 80% ממניות אתר "לאסט פרייס" הנמצא בבעלות משותפת עם ליאור חמו, מנכ"ל האתר.

בעלי עניין
----------

בפברואר 2004 רכשה חברת "אלייד השקעות" 30% מהבעלות על ניופאן.

מותגים פרטיים
-------------

לצד המותגים הבינלאומיים, לניופאן מספר מותגים פרטיים המופצים בערוצי המכירות השונים.

חנויות עצמאיות
--------------

תחת ניופאן פועלות שלוש רשתות קמעונאיות עצמאיות – ניופאן אאוטלט, ניופאן גורמה ו-Bose Center. לרשת ניופאן אאוטלט 8 סניפים הפרוסים ברחבי הארץ.
לניופאן גורמה 3 סניפים ברחבי הארץ. ל-Bose Center שבעה סניפים.

קישורים חיצוניים
----------------

ויקישיתוף מדיה וקבצים בנושא **ניופאן** בוויקישיתוף
* אתר האינטרנט הרשמי של ניופאן

הערות שוליים
------------

1. ↑  אילנית חיות, ‏ניופאן מתרחבת: רוכשת 50% מחברת קרט ישראל, באתר גלובס, 24 בפברואר 2008
2. ↑  פז וייסמן, יבואנית האלקטרוניקה ניופאן רוכשת 26% מרשתות בסט ביי וביג בוקס מקבוצת פישמן, באתר הארץ, 26 בנובמבר 2009
3. ↑  אורנה יפת, ניופאן רוכשת שליש מרשת "חשמל סיטונאי" של אבי סופר, באתר כלכליסט, 7 ביוני 2010
4. ↑  ורד שרון-ריבלין, ‏קבוצת אלייד רוכשת 30% מיבואנית מוצרי החשמל ניופאן לפי 100 מ' ש', באתר גלובס, 17 בפברואר 2004
**חוסה לואיס רסנדס** (בספרדית: **José Luis Reséndez**; נולד ב-14 באוקטובר 1978) הוא שחקן ודוגמן מקסיקני.

ביוגרפיה
--------

רסנדס נולד במונטריי. מגיל צעיר החל לעסוק בדרמה והופיע בתיאטרון בעירו.

ב-2001 החל להופיע בטלנובלות והופיע בין היתר בטלנובלה "Los herederos del Monte", לצד גבריאל סוטו.

ב-2002 שיחק בסרט הנעורים "Punto y aparte".

ב-2003 זכה ב-"El Modelo México", תחרות יופי לאומית לגברים. בעקבות כך היה נציג מקסיקו במר עולם 2003, וסיים בחמישייה הראשונה.

בסוף 2003 השתתף בגרסה המקסיקנית של תוכנית המציאות "האח הגדול VIP".

בשנת 2005 שיחק בטלנובלה "אם חורגת" בדמותו של גרקו מונטס. 

בשנת 2007 שיחק בטלנובלה "*שיכורה מאהבה*" את הדמות של הילאריו; הטלנובלה היא רימייק מקסיקני לטלנובלה הקולומביאנית "קפה בניחוח אישה" משנת 1994.

ב-2007 ו-2009 הופיע בשלושה פרקים של "בטי".

בשנים 2009–2010 שיחק בטלנובלה "זיקיות".

בשנת 2011 גילם את הנבל הראשי בטלנובלה "האחים דל מונטה".

בשנים 2012–2013 גילם עורך דין מיליונר בטלנובלה "לב אמיץ", טלנובלה בספרדית שהופקה על ידי רשת השידור האמריקאית "טלמונדו".

ב-2013 שיחק את התפקיד הראשי של פועל עני אשר הגיבורה עוזבת למענו את חברה העשיר ב-"Dama y obrero", טלנובלה אמריקאית המבוססת על פורמט צ'יליאני.

הוא היה מועמד פעמיים לפרס הטלוויזיה המקסיקני "Premios TVyNovelas" והיה מועמד פעמיים לפרס "Your World Awards" המוענק על ידי טלמונדו.

קישורים חיצוניים
----------------

* חוסה לואיס רסנדס, במסד הנתונים הקולנועיים IMDb (באנגלית)
* חוסה לואיס רסנדס, במסד הנתונים הקולנועיים KinoPoisk (ברוסית)
**טהונגיאי-הואי קהא קהאנג** (בתאית: **เขตรักษาพันธุ์สัตว์ป่าทุ่งใหญ่-ห้วยขาแข้ง**) היא שמורה לחיות-בר השוכנת בגבעות טנאסרים (בתאית: ทิวเขาตะนาวศรี) שבתאילנד.

האתר הוכרז כאתר מורשת עולמית בשנת 1991, והוא מכיל בתוכו את שטחן של שתי שמורות טבע שונות: שמורת "טהונגיאי-נארסואן", ושמורת "הואי קהא קהאנג". השמורות הללו הוקמו בנפרד בשנים 1972 ו-1974, בהתאמה, וכיום מהווים רצף טריטוריאלי.

שטחי השמורה מתפרסים על פני כמה מחוזות: קנצ'נבורי, טק ואותאי טהאני. סך הכל מתפרסת השמורה על שטח של למעלה מ-600,000 דונם, סמוך לגבול מיאנמר.

השמורה מכילה דוגמאות של כמעט סוגי היערות שביבשת דרום-מזרח אסיה, וכוללת שתי מערכות-נהר חשובות. בנוסף, היא מהווה בית למגוון גדול מאוד של בעלי חיים, לרבות פילים ונמרים, וזנים שונים אשר נמצאות בסכנת הכחדה.

השמורה היא אחד האזורים הכי פחות נגישים בתאילנד, עבור בני-אדם, וכפועל יוצא, אחד האזורים בתאילנד אשר הכי פחות מושפעים מהתערבותם של בני האדם.

חשיבות השמורה כאתר מורשת עולמי
------------------------------

חשיבותו של האתר כמרחב שימור טמונה בהטרוגניות ובשלמות של בתי הגידול שלה, במגוון של החי והצומח שלה, ובמורכבות של המערכת האקולוגית שלה. האתר כולל יופי טבעי יוצא דופן וחשיבות אסתטית עם עמקים צדדיים תלולים ופסגות הרים מרשימים המשקיפים על מישורים נמוכים. מראה הנוף של האתר הוא יוצא דופן, ושזור במפלים וזרמי מים, ובפסיפס ייחודי של סוגי היער.

האתר עומד ב-3 קריטריונים אשר בזכותם נחשב לאתר מורשת עולמי:

קריטריון7 – תכונות מיוחדות של יופי טבעי, וסביבת מחיה בעלת ערך מדעי רב.

קריטריון 9 – השמורה מייצגת ביומה יוצאת דופן וייחודית בדרום היבשת, המשלבת את תכונות החי והצומח של ארבעה אזורים (סיני-הימלאי, סונאדי, הודו-בורמזי, והאינדו-סינואוגרפי ההודי).

קריטריון 10 – השמורה מכילה מגוון עשיר במיוחד של בעלי חיים. רשימות המינים שנצפו בשמורה, כוללת, בין השאר, 120 מיני יונקים, 400 מיני ציפורים, 96 מיני זוחלים, 43 מיני דו-חיים ו-113 מיני דגי מים מתוקים.

קישורים חיצוניים
----------------

* שמורת הטבע טהונגיאי-הואי קהא קהאנג באתר אונסק"ו

| Flag of ThailandFlag of Thailand סמל אונסק"וסמל אונסק"ו אתרי מורשת עולמית בתאילנד |
| --- |
| 

|  |
| --- |
| העיר ההיסטורית איוטהאיה • באן צ'יאנג • העיר העתיקה של סוקהוטאי והאתרים הקשורים בה: סוקהוטהאי, סי סצ'נלאי וקמפהנג פט • חורשת דונג פאיה ין-קהאו יאי • טהונגיאי-הואי קהא קהאנג • מתחם היער של קאנג קרצ'ן • העיירה העתיקה של סי טהפ ומונומנטים קשורים מתקופת דוואראוואטי |

 |
טטרדרכמא מוקדונית מתקופת פרדיקס הראשון
**פרדיקס הראשון** (ביוונית: **Περδίκκας Α΄**) היה מלך מוקדון באמצע המאה ה-7 לפנה"ס. יש המונים אותו כמלך הרביעי של מוקדון, בעוד יש הסוברים שהוא היה המלך הראשון.

ביוגרפיה
--------

על פי מקורות עתיקים רבים, ראשון מלכי מוקדון היה קרנוס. על פי אותם מקורות, אחרי קרנוס מלך קוינוס ואז טירימאס ואז פרדיקס. אותם מקורות לא מציינים אם פרדיקס עלה לשלטון כקרוב משפחתו של טירימאס או באמצעים אחרים. לטענת אוסביוס מקיסריה, פרדיקס שלט 48 שנים.

הרודוטוס לעומת זאת, טוען שפרדיקס היה מלך מוקדון הראשון. הרודוטוס מביא אגדה על פיה פרדיקס היה צאצא של טימנוס, וגר בארגוס. מסיבות לא ידועות, נמלט פרדיקס יחד עם אחיו הגדולים גאואנס ואארופוס אל אזור מוקדון. הם מצאו עבודה אצל מלך מקומי. המלך היה עני למדי, ולפיכך אשתו אפתה את הלחם לפועלים. האשה גילתה שהלחם של פרדיקס גדל מעצמו בכל פעם לפני שהיא מגישה אותו, וסיפרה על כך לבעלה. המלך ראה בכך סימן רע, והחליט לגרש את האחים מארצו. אולם הם דרשו שקודם לכן יתן להם המלך את שכרם. המלך הצביע על קרני השמש שחדרו מבעד לחלון ואמר לאחים שזה יהיה שכרם. האחים הגדולים נדהמו, אולם פרדיקס לקח חופן מהאדמה שקרני השמש האירו, והודה למלך על השכר. מדובר במעשה סמלי שנועד להמחיש את קניינו של הקונה על הבית שהשמש זורחת בו. המלך שלח את אנשיו לרדוף אחרי האחים, אולם כאשר הם עברו נהר, סערו לפתע מי הנהר ומנעו גם מרודפיהם לעבור אותו. פרדיקס מיהר לכבוש את כל האזור והפך למלך מוקדון הראשון.

ככל הנראה עליו תוקידידס הסתמך על הרודוטוס כאשר כתב שארכלאוס הראשון היה התשיעי במלכי מוקדון. ישנם חוקרים הסבורים שלמעשה הרודוטוס הסתמך על מסורות מוקדוניות, בעוד שאר ההיסטוריונים הסתמכו על מסורות שרווחו בארגוס.

את פרדיקס ירש בנו ארגיוס הראשון. על פי יוסטינוס, פרדיקס הראה לארגיוס היכן הוא רוצה להיקבר, וציווה שכל המלכים המוקדוניים הבאים יקברו שם. הוא ניבא שמלך שייקבר שם, הכתר יישאר בידי משפחתו. לטענתו של יוסטינוס, הראשון שחרג מהמסורת היה אלכסנדר הגדול שנקבר באלכסנדריה, ואכן לאחר מותו עבר השלטון מידי השושלת הארגאידית.

קישורים חיצוניים
----------------

ויקישיתוף מדיה וקבצים בנושא **פרדיקס הראשון, מלך מוקדון** בוויקישיתוף

הערות שוליים
------------

1. ↑  יוסטינוס, ספר שביעי, 1.
2. 1 2  אוסביוס, "**כרוניקה**", 86.
3. ↑  אלכסנדר שור, **כתבי הרודוטוס**, הוצאת ראובן מס, תרצ"ה. עמ' 238 הערה 1.
4. ↑  הרודוטוס, ספר שמיני, 137-139.
5. 1 2  Smith, **Dictionary of Greek and Roman Biography and Mythology**, "Cara'nus", 1873
6. ↑  יוסטינוס, ספר שביעי, 2.
**ג'ניס לנור מאיירס** (באנגלית: **Janice Lenore Meyers**‏; 20 ביולי 1928 – 21 ביוני 2019) הייתה פוליטיקאית אמריקאית מהמפלגה הרפובליקנית, שכיהנה כחברת בית הנבחרים של ארצות הברית מטעם מחוז הקונגרס השלישי של מדינת קנזס. היא הייתה האישה הרפובליקנית הראשונה שנבחרה לבית הנבחרים האמריקאי מקנזס.

ביוגרפיה
--------

מאיירס נולדה לינקולן, עיר הבירה של נברסקה. היא למדה בבתי ספר ציבוריים בסופיריור שבדרום נברסקה, ואת השכלתה הגבוהה רכשה לראשונה במכללת ויליאם וודס השוכן בפולטון שבמיזורי. בשנת 1951 השלימה מאיירס לימודי תואר ראשון באוניברסיטת נברסקה–לינקולן. משנת 1951 עד 1954 עבדה כעוזרת לענייני פרסום ויחסי ציבור בתחנת רדיו מקומית באומהה ובחנות כלבו בלינקולן. בשנים 1967–1972 היא הייתה חברת מועצה בעיריית אוברלנד פארק, ובמשך שנתיים (1972-1970) הייתה נשיאת המועצה. מ-1972 עד 1984 מאיירס הייתה חברת הסנאט המדינתי של קנזס. בבחירות 1978 התמודדה אל הסנאט של ארצות הברית, אך הובסה בבחירות המקדימות של המפלגה הרפובליקנית, בהן התמודדו מועמדים רבים ולבסוך ניצחה ננסי קאסבאום.

בבחירות 1984 נבחרה מאיירס אל בית הנבחרים של ארצות הברית כנציגת מחוז הקונגרס השלישי של קנזס, והושבעה לתפקידה עם התכנסות הקונגרס ה-99 בראשית ינואר 1985. במהלך הקונגרס ה-104 של ארצות הברית הייתה יושבת ראש ועדת העסקים בקטנים של בית הנבחרים האמריקאי. בבית הנבחרים הייתה תומכת בשמרנות פיסקלית, ופעלה למען הפחתת מסים על עסקים קטנים ובינוניים ופטירתם מחוקי שכר מינימום. לאחר תריסר שנים בבית הנבחרים, לקראת בחירות אמצע הכהונה ב-1996 פרשה מאיירס מהחיים הפוליטיים וכהונתה תמה בינואר 1997.

בנה, פיל מאיירס, התמודד על אחד משני מושביה של הוואי בבית הנבחרים במהלך בחירות 2000, אך הפסיד לניל אברקרומבי, מועמד המפלגה הדמוקרטית. ב-21 ביוני 2019 נפטרה מאיירס לאחר מאבק במחלת לב במרכז הרפואי השוכן בעיירה מריאם על גבול קנזס-מיזורי.

קישורים חיצוניים
----------------

ויקישיתוף מדיה וקבצים בנושא **ג'ן מאיירס** בוויקישיתוף
* ג'ן מאיירס באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  Janice Meyers, באתר Kansapedia-Kansas Historical Society (באנגלית)
2. ↑  הריסון סמית', Jan Meyers, moderate Republican who notched a first for Kansas women, dies at 90, באתר וושינגטון פוסט, 26 ביוני 2019 (באנגלית)
3. ↑  AP‏, Jan Meyers, Kansas' 1st GOP congresswoman, dies at age 90, באתר ABC News‏, 24 ביוני 2019 (באנגלית)
4. ↑  בריאן לורי, ‘She was a pioneer.’ Former Kansas congresswoman Jan Meyers passes away, באתר קנזס סיטי סטאר, 22 ביוני 2019 (באנגלית)
5. ↑  פאריס בסייסו, Jan Meyers, the first Republican woman to represent Kansas in the House, dies at 90, באתר CNN‏, 25 ביוני 2019 (באנגלית)
6. ↑  קת'רין ק. סילי, Jan Meyers, a Kansas Republican ‘First’ in Congress, Dies at 90, באתר הניו יורק טיימס, 24 ביוני 2019 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2012119821
* SNAC: w6jh47qs
* US Congress: M000684
* VIAF: 265203528
* WorldCat: lccn-no2012119821

 |
לוחית זיכרון ליד ביתו של אנדריי רבס ביפו העתיקה
**אנדריי רֶבֶס** (**André Révész**; ברומנית: **Andrei Révész**;‏ 1912 – 24 בדצמבר 1999) היה פסל וצייר ישראלי.

ביוגרפיה
--------

נולד בטרגו מורש שבטרנסילבניה (אז חלק מן האימפריה האוסטרו-הונגרית, כיום ברומניה) למשפחה אמידה. אביו היה סוחר והחזיק במלון ובחנות לספרים ומכשירי כתיבה במרכז העיר. כבר בגיל צעיר למד ציור ופיסול. בשנת 1930 נסע לבודפשט, שם התקבל לאקדמיה לאמנות. כיוון שהחליט שהלימודים באקדמיה שמרניים מדי, עזב לפריז, שם המשיך בלימוד פיסול באקדמיה הלאומית. פסליו הוצגו בגלריות בפריז ובבודפשט. 
הוא נשאר בפריז עד לכיבושה בידי הנאצים ב-1940 ואז שב לטרגו מורש, נישא ונולד לו בן.
בעקבות סיפוח טרנסילבניה להונגריה נשלח ב-1943 לעבודות כפייה בסרביה ולאחר מכן לחזית הרוסית באוקראינה, משם הצליח לברוח בחזרה לבודפשט כשהוא מתחזה לקתולי. הוריו, אחיו, רעייתו ובנו נספו בשואה.

לאחר המלחמה שב רבס לטרנסילבניה, נישא בשנית ונולד לשניים בן.
ב-1947 הציג בתערוכת יחיד בבוקרשט.
בשנת 1948 הקים וניהל תיאטרון בובות בטרגו מורש. התיאטרון וכן מרבית רכוש המשפחה הולאמו בידי
השלטונות הקומוניסטים הרומנים, אולם הסטודיו נותר ברשותו ובו המשיך לפסל. בנוסף, עיצב כיכרות בערים שונות ברומניה.

ב-1959 עלה לישראל עם משפחתו והתיישב בחולון. בשנים 1961–1963 הקים והפעיל תיאטרון בובות בשם "גיל-גל". התיאטרון הציג את "אלדין" ו"נאסר א-דין" ברחבי הארץ. דליה פרידלנד ומשה טימור
נמנו על השחקנים שדיבבו את הדמויות. רבס העביר את ניהול התיאטרון למפעילי הבובות ותוך זמן קצר הפסיק התיאטרון את פעילותו.
בשנת 1971 רכש סטודיו וגלריה ביפו העתיקה. את הסטודיו והגלריה ניהלה אשתו.
ב-1983 השתתף בתערוכת "אקספו" בבזל שבשווייץ.
ב-1967 הוענק לו פרס נורדאו הניתן לאמנים יוצאי הונגריה.
ב-1999 הוענק לו התואר יקיר העיר חולון.

האנדרטאות החשובות בישראל
------------------------

* אנדרטת האנייה סטרומה בכיכר סטרומה בחולון.
* אנדרטת לוחמי גטו ורשה בקיבוץ מעלה החמישה.

ב-2014, במסגרת מפעל הנצחת אמנים ואנשי במה של עיריית תל אביב, נקבעה לוחית זיכרון בכניסה לביתו של רבס בסמטת נתיב המזלות 3 ביפו העתיקה.

* אנדרטה ללוחמי גטו ורשה בקיבוץ מעלה החמישהאנדרטה ללוחמי גטו ורשה בקיבוץ מעלה החמישה
* אנדרטה להנצחת האוניה סטרומה, בכיכר סטרומה בחולון.אנדרטה להנצחת האוניה סטרומה, בכיכר סטרומה בחולון.

קישורים חיצוניים
----------------

ויקישיתוף מדיה וקבצים בנושא **אנדריי רבס** בוויקישיתוף
* אנדריי רבס, באתר מרכז המידע לאמנות ישראלית, מוזיאון ישראל
* אנדריי רבס באתר עיריית חולון
* אנדריי רבס באתר מרכז תיאטרון בובות חולון

הערות שוליים
------------

1. ↑  אנדריי רבס באתר חברה קדישא ת"א–יפו.

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 277489
* NLI: 987007521180605171
* ULAN: 500476617
* VIAF: 308268654
* WorldCat: viaf-308268654

 |